**Dializa**

*Azoitei Stefania*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fierbe-mi sângele la foc mic

timp de 10 minute,

Apoi la foc intens până te întorci,

Dacă mai vii să-mi vezi AND-ul

Transformat în aburi

Ce ţi se imprimă pe buze,

Ca un ultim sărut scurtcircuitat

Şi lasă-mă să mă înăbuş

în suc propriu de gelozie

în amintiri , piele, sentimente

şi oseminte.

Când voi fi gata

Nu îmi voi mai aparţine.

O să fiu împrăştiată în gaura de aerisire,

pe pereţi,

dar în mare parte,

pe tine,

Încercând chiar şi în variantă sangvină

să-ţi intru sub piele

şi să-ţi murdăresc hainele cu rămăşiţe din mine.

Că poate atunci,

după ce m-ai fiert la foc mic

şi am devenit o dializă fără rost,

Trecându-ţi limba peste buzele scăldate

în venin roş

Îmi vei simţi gustul adevărat

şi vei devora aerul

În căutarea mea.